  Майя Бывальцева Удмуртиысь 67 школаос лыдӟиськонниосты книгаосын узырмытыны но дышетон амалъёсты выльдыны 14 миллион манет басьтозы. 13-тӥ куарусёнэ со сярысь ивортэ элькун тӧролэн но кивалтэтлэн пресс-службазы. Россиысь дышетонъя министерстволэн конкурсэзлы йылпумъянъёсъя 9 миллион 800 сюрс манет Удмуртия басьтӥз федерал коньдэтысь. Дышетон амалъёсты выль кун федерал кабесъёсъя выльдон понна эшшо 4 миллион 200 сюрс манет чакламын элькун коньдэтын. Висъям коньдон мыноз дышетӥсьёслэсь быгатонлыкъёссэс будэтыны, методикая бичетъёсты дасяны но поттыны, школаосысь лыдӟиськонниосы книгаос басьтыны но выль куронъёслы тупась ивортодэтъя центръёс кылдытыны. Со кабесъёсъя лыдӟиськонниын ужан интыос кылдытыны, нимысьтыз мебель но тӥрлыкъёс, озьы ик компьютер техника басьтыны чакламын. Удмуртиысь 65 школаосын пиналъёслы художественной произведениосын электрон базае пырыны луонлык кылдытозы, кыказ (Ижкарын но Сарапулын) — лыдӟиськонниосын ивортодэтъя центръёс кылдытозы. Ляб тазалыко пиналъёс понна дышетон программаосты кутӥсь ньыль школаос лыдӟиськонниязы чеберлыко литература но учебникъёс басьтозы. Тегъёс: Дышетон Ижкар лыдӟиськонни Удмуртия школаос  